Uppskera í jarðarberjaræktinni í garðyrkjustöðinni í Sólbyrgi á Kleppjárnsreykjum í Borgarfirði er í fullum gangi þessa dagana . Þegar blaðamaður Skessuhorns leit við þar á fimmtudaginn voru starfsmenn stöðvarinnar í óða önn að tína og pakka niður í öskjur fyrri uppskeru ársins . Að sögn Einars Pálssonar garðyrkjubónda í Sólbyrgi er þetta fyrsta stóra jarðarberjauppskera stöðvarinnar síðan tekið var í notkun um 2.800 fermetra gróðurhús á staðnum í vetur til ræktunarinnar . „ Við byrjuðum að rækta jarðarber í þessu húsi í febrúar en vorum áður með litla ræktun í 200 fermetra gróðurhúsi . Uppskeran lét að vísu aðeins standa á sér þó veður hafi verið gott framan af vori og er hún seinna en við áætluðum vegna þessa að lítið sólskin var á tímabili . En eftir að sólin tók að birtast á nýjan leik fyrir nokkrum dögum hefur uppskeran tekið við sér og höfum við nú hafið pökkun af fullum þungasegir , “ segir Einar . Reynt er eftir kostgæfni að vanda til verka við tínsluna . „ Við vöndum okkur vel við pökkun , tínum svo að segja beint ofan í öskjurnar og reynum að handfjatla berin sem minnst , “ segir Einar sem rekur stöðina ásamt Kristjönu Jónsdóttur eiginkonu sinni .